ተቋሙ  ከ2 ሚሊዮን በላይ ለሚሆኑ አርሶአደሮች የብደር አቅርቦት ማድረጉን አስታወቀ
የአማራ ብድርና ቁጠባ ተቋም ከ2 ሚሊዮን በላይ ለሚሆኑ አርሶአደሮች የግብዓትና የምርጥ ዘር ብድር አቅርቦት ማድረጉን አስታወቀ ።     አማራ ብድርና ቁጠባ ተቋም በያዝነው የዘር ወቅት ከ2 ሚሊዮን በላይ ለሚሆኑ የክልሉ አርሶ አደሮች የግብዓትና የምርጥ ዘር ብድር አቅርቦት በማድረጉ 3 ነጥብ 4 ሚሊዮን ኩንታል  የሚሆን ማዳበሪያ ጥቅም ላይ ውሏል፡፡አማራ ብድርና ቁጠባ ተቋም የአርሶአደሩን ምርትና ምርታማነት ለማሳደግ የፋይናንስ አገልግሎት መስጠት ከጀመረ 20 አመታትን ያስቆጠረ  ድርጅት  ነው ፡፡አማራ ብሔራዊ ክልላዊ መንግስት አርሶአደሮች የሚያስፈልጓቸውን ግብዓት ለሟሟላት  ሥርጭቱን ተቋሙ ቢይዘው በብቃት ይወጣዋል በሚል እምነት ነው ከ2006 ዓ. ም ጀምሮ ሥራውን በሀላፊነት በመሥጠቱ  ተቋሙ  የብድር አገልግሎቱን ሲሰጥ የቆየው ፡፡በተቋሙ የገጠር ደንበኛ ግንኙነት ከፍተኛ ባለሙያ አቶ ስጦታው ፈንቴ እንደተናገሩት  ባለፉት 3 ዓመታት ተቋሙ ተግባሩን በብቃት በመወጣቱ ምክንያት  ነው  አርሶአደሩን  ተጠቃሚ ማድረግ መሆን ችሏል፡፡ተሞክሮዎችን በመቀመርና በማደራጀት በክልሉ በተቋቋሙ 1ሺህ 241 ሳተላይት ጽህፈት ቤቶቹ አማካይነት ለ2 ሚሊዮን 196 ሺህ አርሶ አደሮች 3 ሚሊዮን 400 ሺህ ኩንታል ማዳበሪያና ከ42 ሺህ ኩንታል በላይ ምርጥ ዘር በእጅ ለእጅና በኩፖን የብድር ሥርዓት ማሠራጨት ተችሏል፡፡ የዚህ ዓመት የተቋሙ  የግብዓት ሥርጭት ከባለፈው ዓመት ተመሳሳይ ወቅት ጋር ሲነፃፀር በግብዓት ስርጭት የ361 ሺህ፣ በተጠቃሚ አርሶአደር ደግሞ 29 ሺህ ጭማሪ ማሳየቱንም አመልክተዋል፡፡ለጭማሪው እንደምክንያት የተጠቀሰው የግብዓት አጠቃቀም መጨመር፣ የተሸሻሉ አሰራሮች መዘርጋታቸውና ከባለድርሻ አካላት ጋር ተቀናጅቶ መስራት በመቻሉ እንደሆነም አቶ ሥጦታው አመልክተዋል፡የተሰራጨው የግብርና ግብዓት በገንዘብ 3 ቢሊዮን 702 ሚሊዮን ብር እንደሚሆንም አቶ ሥጦታው አብራርተዋል፤ አርሶአደሩ ብድር የመመለስ ብቃቱም 99 ነጥብ 63% ደርሷል ብለዋል፡፡እንዚህ ለግብዓት በድር ስርጭት የተቋቋሙት ሳተላይት ጽህፈት ቤቶች ከብድር ስርጭት በተጨማሪ ለአካባቢው አርሶ አደሮች የቁጠባ አገልግሎት በመስጠት ከፍተኛ ሚና እየተወጡ እንደሚገኙና እስካሁንም ከ3 ቢሊዮን  ብር በላይ ቁጠባ ማሰባሰብ መቻሉንም ባለሙያው አቶ ሥጦታው ተናግረዋል፡፡አማራ ብድርና ቁጠባ ተቋም የግብዓት ብድር ስርጭት ተግባሩን እንዲያከናውን ሃላፊነቱን ከወሰደ ካለፉት 3 ዓመታት በኋላ በከፈታቸው 1ሺህ 241 ሳተላይት ጽህፈት ቤቶቹ ከ6 ሺህ በላይ ወጣቶች የሥራ እድል ፈጥሯል፡፡ወጣቶቹ በእነዚህ አዳዲስ በተከፈቱ ሳተላይት ጽህፈት ቤቶች አማካይነት ለአርሶ አደሩ በቅርበት በመገኘት አገልግሎቱን እንዲሰጡ በመደረጉ የአርሶአደሩን ድካምና እንግልት በእጂጉ ቀንሰውለታል፤ እንደባለሙያው ገለፃ፡፡በቀጣይ ግብዓት የሚፈልጉ የግብርና ሥራዎች በመኖራቸው የግብዓት አቅርቦቱ ተጠናክሮ እንደሚቀጥል ነው አቶ ሥጦታው ያመለከቱት፡፡በግብዓት ስርጭቱ የግብርና ቢሮ፣ የህብረት ሥራ ማህበራት ኤጀንሲ፣ ገንዘብና አኮኖሚ ልማት ቢሮና በየደራጃው ያሉ የመንግስት መዋቅሮች ሚና ከፍተኛ አንደሆነም ባለሙያው አመልክተዋል፡፡  